ועדת הפנים ואיכות הסביבה, כנסת 18, פרוטוקול מספר 340, 2011-02-22 00:00

דוד אזולאי: שלום, אני פותח את ישיבת הוועדה.

דוד אזולאי: התקנות מונחות לפניכם.

דוד אזולאי: אני אבקש מנציגת המשרד להגנת הסביבה להציג את התקנות.

ליאורה עופרי: התקנות האלה הן בעצם בקשה לתיקון התקנות המקוריות שהותקנו בשנה שעברה.

ליאורה עופרי: בטעות הושמטו רשימת מט"שים גדולים שהיו אמורים להיכנס לתוספת השישית.

ליאורה עופרי: על הדרך הכנסנו עוד כמה תיקונים: החמרת ערך של ארסן, תיקונים של טעויות סופר.

דוד אזולאי: תיקונים טכניים.

ליאורה עופרי: ברובם תיקונים טכניים.

ליאורה עופרי: התיקון העיקרי הוא הוספה של רשימה של מט"שים לתוספת השישית, כדי שלא יוצר מצב בו הם היום היו חייבים לעמוד בדרישות תקני החוק הנוכחים.

ליאורה עופרי: הם אינם מסוגלים.

ליאורה עופרי: מבחינה מעשית, הם אמורים להיכנס להוראת המעבר כך שהם באמת יידרשו לעמוד בדרישות התקנות במועד מאוחר יותר.

מיכל גולדברג: אנחנו ביקשנו למחוק את סעיף 2(1)(ב): "בפסקה (3) במקום "אינם מיועדים להשקיה חקלאית" יבוא "מיועדים להזרמה לנחלים".

מיכל גולדברג: זה ימחק ולא יתוקן.

מיכל גולדברג: אנחנו מעדיפים שהנוסח יישאר כפי שהוא.

מיכל גולדברג: אנחנו חושבים שכך ברור יותר.

מיכל גולדברג: המים מיועדים או שאינם מיועדים להשקיה חקלאית.

מיכל גולדברג: כך לא יוצר, חלילה, מצב בו לא יהיו פרמטרים אם המים אינם מיועדים להשקיה חקלאית ולא להזרמת נחלים.

מיכל גולדברג: התיקון הזה מקובל על המשרדים.

מיכל גולדברג: בנוסף, בתיקון התוספת השישית אנחנו מציעים שלא תהיה חלוקה לשני טורים.

מיכל גולדברג: אנחנו מציעים שכל המט"שים יהיו תחת טור ב'.

מיכל גולדברג: כיוון שהמשרד מבקש דחייה עד שנת 2015 - ועוד מעט נשמע מדוע יש צורך לדחות עד לשנת 2015 - אין משמעות להבחנה בין שני הטורים.

דוד אזולאי: מה ההבדל בין טור א' לטור ב'?

מיכל גולדברג: ההבדל בא לידי ביטוי בתקנה 19 לתקנות העיקריות.

מיכל גולדברג: בסעיף א פסקה 4 יש הבחנה בין מט"ש גדול שמופיע בטור ב', שאז מועד הכניסה לתוקף יהיה במועד הנקוב בתוספת השישית, לעומת מט"ש גדול המופיע בטור א'.

מיכל גולדברג: כאן יש הבחנה בין שני מקרים: המסלק קולחין להשקיה חקלאית והמסלק קולחין לנחלים, ואז הדחייה היא עד לראשון בינואר 2015.

מיכל גולדברג: הואיל והמשרד מבקש כאן לדחות את כל המועדים עד הראשון לינואר 2015, אין כל משמעות להבחנה בפסקה 4.

מיכל גולדברג: על מנת שלא יהיה בלבול, אנחנו מבקשים שכל המט"שים יהיו בטור ב'.

מיכל גולדברג: אלה שתי ההערות שלנו.

דוד אזולאי: ואז בשנת 2015 יביאו תיקונים להפרדה ביניהם.

מיכל גולדברג: המשמעות היא, שהמט"שים המופיעים ברשימה בתוספת שהמשרד הביא אמורים להתחיל לעבוד לפי הערכים שקבועים בתקנות רק בראשון לינואר 2015, ולא עם כניסת התקנות לתוקף.

מיכל גולדברג: אלה ההערות שלנו, ואני מבינה שחוץ מזה למשרד יש הערות.

ליאורה עופרי: אנחנו מקבלים את ההערות של ועדת הפנים.

ליאורה עופרי: אנחנו מבקשים לעשות שני תיקונים: האחד הוא להוסיף פסקה חדשה לתקנה 19, כך שמעבר לרשימה של המט"שים שבתוספת שעכשיו הכנסנו - כדי לא להביא למצב שאנחנו מפספסים מט"ש גדול כלשהו שהוא לא ברשימת המכולת הזאת - היינו רוצים שיהיה סעיף סל שאומר, שכל מט"ש גדול שלא מנוי בתוספת גם כן יצטרך לעמוד בדרישות התקנות הללו בשנת 2015, למען הסר ספק.

ליאורה עופרי: דבר שני, תיקון לתוך הרשימה עצמה כך שיתווספו 3 מט"שים נוספים וימחקו כאלה שרשומים בה.

ליאורה עופרי: אנחנו מדברים על סעיף 13 בטור א': ניר גלים.

ליאורה עופרי: אחרי בדיקה נוספת של המשרד, מדובר על מט"ש קטן ולא מט"ש גדול.

ליאורה עופרי: אנחנו מוחקים בכלל גם את מט"ש מיתר.

ליאורה עופרי: הוא חובר למט"ש שוקת ולכן הוא לא קיים כמט"ש גדול בפני עצמו.

ליאורה עופרי: בנוסף, עתלית חובר למט"ש ניר עציון, ועל כן גם אותו אנחנו רוצים למחוק.

ליאורה עופרי: במקומם אנחנו רוצים להוסיף 3 מט"שים גדולים שאנחנו יודעים עליהם: נתיבות, זרזיר ובית העמק.

דוד אזולאי: האם זה מקובל עליכם?

שלום גולדברג: זה מט"ש שמיועד לביטול, אבל עד אשר הוא לא מבוטל יש שם בריכות.

אלון זסק: בית העמק זה לא שומרת אדומית?

שלום גולדברג: לא.

שלום גולדברג: בכל מקרה הוא מיועד לביטול.

אלון זסק: גם שמרת אדומית מיועד לביטול.

שלום גולדברג: יש הרבה מט"שים המיועדים לביטול, אבל כיוון שאנחנו מעבירים את התקנות, אנחנו רוצים שאם היום הם קיימים, למרות שהם מיועדים לביטול, הם ייכנסו לרשימה הזאת.

שלום גולדברג: אחרת, זה לא יחול עליהם.

מיכל גולדברג: אני רוצה להעיר לתיקון שעו"ד עופרי הציעה לתקנה 19, להוסיף בסופו: "למעט אם קבע ממונה סביבה או ממונה בריאות אחרת", כדי לאפשר לממונים להחליט בכל זאת כאשר מדובר במט"ש שיכול לעמוד בהוראות התקנות לפני 2015.

ליאורה עופרי: אני אוסיף את התוספת הזו.

אילנה מישר: במקום המילה "קבע" אני מבקשת לומר "הורה" או "החליט".

מיכל גולדברג: מקובל.

שלום גולדברג: ביחס לאותו סעיף סל – אני כבר שומע שיש אי בהירויות: בית העמק כן או לא.

שלום גולדברג: רצוי שיהיה סעיף סל, שיקבע שעל כל מט"ש גדול החובה חלה.

שלום גולדברג: הסעיף הזה מאוד חשוב.

שלום גולדברג: הוא מונע כל מיני בלבולים ושינויים ברשימה.

דוד אזולאי: מהי ההצעה של אדוני?

דוד אזולאי: האם אתה תומך בהצעה של המשרד להגנת הסביבה?

שלום גולדברג: כן.

שלום גולדברג: מבחינה עקרונית, זה חשוב שזה יהיה כתוב.

שלום גולדברג: אחרת, משתמע כאילו הם מיידית צריכים לעמוד בזה.

שלום גולדברג: לא זאת היתה כוונתנו, ולא זאת היתה כוונת המחוקק להטיל על מט"ש בפריפריה כבר מיידית להיכנס לתוך תחום התקנות.

שלום גולדברג: ביחס להערה הראשונה שהלשכה המשפטית העירה – המשמעות היא שיש שני סוגים של תקנים: או להזרמה לנחלים או לחקלאות.

שלום גולדברג: אני רוצה להדגיש, שההזרמה לנחלים הופכת למינימום.

שלום גולדברג: יש שימושים שאנחנו מאשרים אותם, שאלה דרישות שאינן מספיקות: שימושים לתעשייה או להפצת דרכים, שימושים שלא מופיעים באופן מפורש בתוך התקנות האלה.

אלון זסק: בשביל זה עשינו את זה.

מיכל גולדברג: לכן באה ההערה, ולכן כל אותם שימושים נוספים נכנסים לפסקה 3: כל מה שאינו מיועד להשקיה חקלאית.

מיכל גולדברג: לכן, ביקשנו לא לתקן.

שלום גולדברג: אני מפחד, שאותו משתמש יגיד: "קבעתם לי תקן של הזרמה לנחלים, אז יש לי תקן של הזרמה לנחלים ואתם לא יכולים לדרוש דבר נוסף".

מיכל גולדברג: לכן המשרד ביקש שיתוקן ויאמר: "הזרמה לנחלים", ואנחנו ביקשנו שזה יישאר כפי שזה מופיע בנוסח המקורי: "כל מה שהוא לא להשקיה חקלאית".

ליאורה עופרי: לא בהכרח לנחלים.

שלום גולדברג: לא בהכרח לנחלים, אבל הוא חייב לעמוד בתקני הזרמה לנחלים.

מיכל גולדברג: אלה התקנים, אלא אם אתם רוצים להוסיף טור נוסף לערכים.

אלון זסק: אלא אם כן נקבע אחרת.

שלום גולדברג: אין דבר כזה "אלא אם כן נקבע אחרת".

אלון זסק: אנחנו רצינו לתקן את זה, וועדת הפנים ו"אדם,טבע ודין" אמרו לנו: "תעזבו את התיקון הזה, תשאירו אותו כמו שזה, כי כך הוא סוגר את כל הפינות".

אלון זסק: אנחנו קיבלנו את זה.

אלון זסק: אין לנו בעיה עם זה.

שרית כספי-אורון: זה לא מדויק.

שרית כספי-אורון: זה עדיין לא סוגר את כל הפינות.

שרית כספי-אורון: בסעיף 4(א)(1) נאמר: "קולחין המיועדים להשקיה חקלאית ללא מגבלות", ועכשיו זה קולחין שאינם מיועדים להשקיה.

אלון זסק: זה לא משנה.

שרית כספי-אורון: עדיין יש השקיה מוגבלת.

אלון זסק: לא.

אלון זסק: יש את סעיף 2.

ליאורה עופרי: למט"ש גדול אין השקיה עם מגבלות.

שרית כספי-אורון: צריך להכניס אמירה פוזיטיבית שאומרת: מט"ש גדול חייב לעמוד באיכות של השקיה חקלאית ללא מגבלות, אלא אם כן הוא אינו מיועד להשקיה חקלאית.

אלון זסק: זה לא נכון.

אלון זסק: הגדרה של השקיה חקלאית זו הגדרה של השקיה עם מגבלות וללא מגבלות.

אלון זסק: זה תופס את הכל.

שרית כספי-אורון: אבל נשאר חור.

אלון זסק: לא.

אלון זסק: אם יש לך השקיה חקלאית המוגדרת עם מגבלות וגם ללא מגבלות, זאת אומרת שהשקיה חקלאית זה כל מה שהולך לחקלאות, וכרגע עזבו את האיכות.

אלון זסק: כל מה שלא זה הולך לפי איכויות של הזרמה לנחל.

אלון זסק: אין שום חור.

אלון זסק: סגרת את הכל.

שרית כספי-אורון: ואם אין מט"ש גדול ואני מייצרת קולחין באיכות של השקיה מוגבלת?

אלון זסק: אין דבר כזה.

אלון זסק: אסור לך.

שרית כספי-אורון: מטעם איזה סעיף?

אלון זסק: אם את מט"ש גדול, את חייבת לעמוד בהשקיה ללא מגבלות.

שרית כספי-אורון: איפה זה כתוב?

ליאורה עופרי: הערכים קובעים את זה בתוספת.

אלון זסק: הערכים קובעים את זה בתוספת, בתקנות העיקריות.

שרית כספי-אורון: לא כתוב שאני חייבת את זה.

ליאורה עופרי: כתוב שאת חייבת לעמוד בתקנים לפי תקנה 4.

שרית כספי-אורון: זה עניין סמנטי לחלוטין.

אלון זסק: מיכל, זה עניין משפטי.

אלון זסק: האם אתם רוצים להגיב על זה.

אלון זסק: לדעתי, זה סגור מבחינה משפטית.

מיכל גולדברג: לאור מה שהצענו – שלא תתוקן פסקה 4(3) – אנחנו חושבים שזה סגור.

מיכל גולדברג: כפי שהיה בנוסח המקורי, שהובא בזמנו לוועדה.

שרית כספי-אורון: הנוסח המקורי לא סגור.

מיכל גולדברג: הנוסח המקורי סגור, כיוון שהוא לא עושה את ההבחנה בין המט"שים.

מיכל גולדברג: ההבחנה שלו היא בין הייעוד של מי הקולחין.

שרית כספי-אורון: איזה סעיף בתקנות אומר, שלמט"ש גדול אסור לייצר מי קולחין להשקיה מוגבלת.

מיכל גולדברג: תקנה 4: "מפעיל יטהר בכל עת את השפכים באופן יעיל ואמין".

מיכל גולדברג: כלומר, המפעיל חייב לטהר את השפכים, ואיזה מבין הערכים לפיו עליו לטהר את השפכים מפורטים בפסקאות השונות.

מיכל גולדברג: כלומר, ברור שהוא חייב לטהר את השפכים.

מיכל גולדברג: השאלה היא לאיזה ערכים הוא מתייחס.

מיכל גולדברג: ההבחנה נעשית לאור הייעוד של מי הקולחין.

מיכל גולדברג: אם הייעוד שלהם לחקלאות, אז את הולכת לפסקה 1, ואז זה לפי התוספת הראשונה או השנייה, לפי האזורים.

מיכל גולדברג: אם הייעוד הוא לא לחקלאות – וזה התיקון שביקשנו – אז זה לפי ערכים אחרים.

מיכל גולדברג: אין מצב בו שפכים לא יטוהרו.

שלום גולדברג: יש לי עוד הערה.

שלום גולדברג: החלוקה לטורים שאתם רוצים לבטל, יש לה משמעות גם בתוך הטקסט.

ליאורה עופרי: המשמעות היחידה של החלוקה לטור א' וב' במקור לגבי יתר המט"שים בחלקים האחרים זה לעניין רגישויות.

ליאורה עופרי: זאת היתה הסיבה.

ליאורה עופרי: זה לא רלוונטי, משום שאנחנו פה לגבי ההזרמה לנחלים ולגבי ההשקיה החקלאית, וזה לא משנה אם אתה באזור רגיש או לא רגיש.

ליאורה עופרי: אתה חייב לעמוד בזה רק בשנת 2015 לגבי המט"שים האלה.

אלון זסק: חלק ד' של התוספת השישית, רק על חדשים.

ליאורה עופרי: כולם בשנת 2015, ולכן אין משמעות לחלוקה של הטורים.

ליאורה עופרי: זה נכון מבחינה משפטית שזה ייכנס לטור ב'.

שלום גולדברג: למה לא לטור א'.

מיכל גולדברג: בגלל הוראות סעיף 19.

מיכל גולדברג: אני מציעה שתעיינו בסעיף 19.

שלום גולדברג: כי ההבדל בין טור א' לטור ב' הוא עד לתחולה.

שלום גולדברג: אם אנחנו אומרים שעד לתחולה אנחנו מטילים מגבלות על מט"ש שהוא לא באגן ההיקוות של הכינרת, כאילו הוא כן באגן ההיקוות של הכינרת.

מיכל גולדברג: ההבחנה בין אגני ההיקוות היא אך ורק לגבי מט"שים קטנים.

שלום גולדברג: גם לגבי הגדולים.

מיכל גולדברג: לגבי המט"שים המופיעים בטור א'.

מיכל גולדברג: מכיוון שביקשתם לדחות את כל המט"שים לשנת 2015, אין כל משמעות לשינוי.

מיכל גולדברג: דווקא מהסיבה הזו ביקשנו להכניס את כולם לטור ב', כדי שלא ייראה כאילו יש הבחנה.

מיכל גולדברג: זו טעות, וזה מטעה.

מיכל גולדברג: לכן, ביקשנו שכולם יהיו בטור ב'.

מיכל גולדברג: אין הבחנה יותר בין טור א' לטור ב'.

אלון זסק: זה רק לגבי החדשים.

שלום גולדברג: אני מתנצל שלא הייתי מוכן לזה מראש, ולא בדקתי את הדקויות עד הסוף.

דוד אזולאי: אתה אפילו לא סומך על המשרד להגנת הסביבה בעניין הזה.

אלון זסק: אבל היועצת המשפטית של משרד הבריאות אמרה שזה בסדר.

אלון זסק: רק את חלק ד' החדש אנחנו משאירים כטור אחד.

דוד אזולאי: אני רוצה לעבור להקראה.

ליאורה עופרי: בתקנה 2 לתקנות בריאות העם (תקני איכות מי קולחין וכללים לטיהור שפכים), התש"ע-2010 (להלן – התקנות העיקריות) – בהגדרה "מט"ש גדול" אחרי "אשר הגיש" יבוא "מפעיל" ובמקום "אם לא הגיש" יבוא "אם לא הוגש".

ליאורה עופרי: בהגדרה "מט"ש קטן" אחרי "אשר הגיש" יבוא "מפעיל" ובמקום "אם לא הגיש" יבוא "אם לא הוגש".

ליאורה עופרי: בתקנה 4 לתקנות העיקריות – בתקנת משנה (א) – בפסקה (2), בסופה יבוא "היתה השקיה חקלאית באזורים הנקובים בתוספת השנייה, לפי גבולותיהם כמסומן בתוספת הרביעית – הערכים המפורטים בתוספת השנייה לכל אזור, לפי העניין".

ליאורה עופרי: בתקנת משנה (ד), אחרי פסקה (3) יבוא: "(4) ערך המוליכות החשמלית לא יעלה על ds\m 0.5 מעל ריכוזו שבמי האספקה".

ליאורה עופרי: בתקנת משנה (ה), אחרי "וכלור" יבוא "נותר".

ליאורה עופרי: בתקנה 19(ג) לתקנות העיקריות, במקום "התחילתה" יבוא "התחילה".

ליאורה עופרי: אנחנו מוסיפים פה תיקון לתקנה 19א, מוסיפים פסקה 5: "מט"ש גדול שאינו מופיע בתוספת השישית יעמוד בהוראת תקנה 4, לפי העניין, החל ביום י' בטבת השתע"ה (1 בינואר 2015), למעט אם הורה ממונה סביבה או ממונה בריאות אחרת".

ליאורה עופרי: בתוספת הראשונה לתקנות העיקריות – בראשה, בסוגריים, במקום "17" יבוא "18".

ליאורה עופרי: בקבוצה ג', בפרמטר ארסן, תחת הכותרת "האיכות הנדרשת להזרמה לנחלים" – בטור "ערך מרבי לממוצע חודשי", במקום 0.1 יבוא 0.01 בטור "ערך מרבי" במקום 0.5 יבוא 0.05.

ליאורה עופרי: בתוספת השנייה לתקנות העיקריות, בראשה – בסוגריים, אחרי "(4)(א)(1) יבוא "ו-(2)" ובמקום "17" יבוא "18".

ליאורה עופרי: בכותרת, במקום "להשקיה בלא מגבלות" יבוא "להשקיה חקלאית בלא מגבלות ולהשקיה חקלאית מוגבלת.

אלון זסק: העיר משרד החקלאות, וקיבלנו את ההערה, שבכותרת יהיה כתוב: "להשקיה חקלאית".

ליאורה עופרי: בכותרת במקום "השקיה חקלאית בלא מגבלות" יבוא "להשקיה חקלאית", כיוון שאכן ההגדרה של השקיה חקלאית כוללת בלא מגבלות.

ליאורה עופרי: ההגדרה להשקיה חקלאית כוללת גם השקיה בלא מגבלות וגם השקיה מוגבלת.

אבי אהרוני: למה מתייחסת הטבלה?

אלון זסק: התוספת השנייה מתייחסת לאזורים שהם רגישים או לא רגישים מבחינה הידרולוגית.

אלון זסק: אם הם רגישים, זה לא חשוב.

אלון זסק: הרגישות לא קשורה לערך שאתה משקה.

אלון זסק: זו רגישות של הקרקע להשקיה.

אלון זסק: לכן, זה לא משנה אם אתה משקה שם במגבלות או ללא מגבלות.

אלון זסק: זו רגישות להשקיה חקלאית.

ליאורה עופרי: קוראת סעיף 6 – 8: בתוספת השלישית לתקנות העיקריות, בראשה בסוגריים , במקום "17" יבוא "18".

ליאורה עופרי: בתוספת החמישית לתקנות העיקריות, בחלק א' בטור "פרמטר", אחרי "צח"ב", במקום "(BOD)" יבוא "(BOD5)",

ליאורה עופרי: ובשורה תחתיו יבוא: פרמטר יחידות שיטות הדיגום תדירות הדיגום תדירות מורכב יומי המזערית הדיגום או דיגום חטף למט"ש גדול המזערית למט"ש קטן "עכירות יע"ן NTU חטף פעמיים פעם בחודש בשבוע או או ניטור ניטור רציף רציף בתוספת השישית לתקנות העיקריות, אחרי חלק ג' יבוא: "חלק ד' החל ביום י' בטבת התשע"ה (1 בינואר 2015) טור ב': אילת, קריית גת, דימונה, מנשה-2, שדרות-שער הנגב, עין בוקק, עומר, להבים, מצפה רמון, ערוער, שמרת-אדומית, שלומי, מרחביה, לוחמי הגטאות, יששכר, גניגר(מגדל העמק), הרי העמק-טבעון, הגושרים, דבוריה, רמת ישי, מגן שאול, דלתון, חורשים, כוכב יאיר, נתיבות, זרזיר, בית העמק.

דוד אזולאי: בזמנו הבטחתם שתביאו תקנות בנוגע לבריכות הדגים.

דוד אזולאי: מה קורה עם זה?

אלון זסק: הבטחנו ועל כן נקיים.

דוד אזולאי: תקיימו זה בטוח, אבל השאלה מתי.

אלון זסק: מאז קיימנו ישיבות בין-משרדיות עם כל הגופים הנוגעים בדבר, והגענו להסכמות עם משרד החקלאות, עם רשות המים ומשרד הבריאות, והתקנות ברמת הזמן של ימים יעברו להתייעצויות במשרדים השונים לפני הגעתן לוועדה.

אלון זסק: טיוטה סופית של התקנות קיימת כבר, היא תגיע להתייעצות של המשרדים – למרות שאת הנושא המקצועי כבר סגרנו עם רשות המים, משרד הבריאות ומשרד החקלאות - ואחרי שנגמור את ההתייעצויות הפורמאליות נוכל להביא את התקנות לוועדה.

דוד אזולאי: האם עד סוף מושב החורף זה יהיה אצלנו?

ליאורה עופרי: אני לא בטוחה.

ליאורה עופרי: הליך ההתייעצויות יכול לקחת זמן.

ליאורה עופרי: נקווה שלא יהיו הרבה הערות מהותיות.

דוד אזולאי: אבל זה כבר הרבה זמן אצלכם.

ליאורה עופרי: אנחנו נעשה את ההליך של ההתייעצות, ובמקביל נפנה לקבל אישור נוסח ממשרד המשפטים כדי לחסוך בזמן.

ליאורה עופרי: זה תהליך שאנחנו חייבים לעבור אותו.

דוד אזולאי: תקבעו זמן.

אלון זסק: מבחינה מקצועית, גמרנו את העבודה.

אלון זסק: עכשיו יש את ההערות המשפטיות של המשרדים: סמכויות ודברים כאלה.

ליאורה עופרי: זה אמור לעבור גם הליכי התייעצות עם מועצת רשות המים.

ליאורה עופרי: יש פה כמה גורמים שאנחנו חייבים לעבור אותם.

ליאורה עופרי: מועצת רשות המים מתכנסת אחת לחודש.

ליאורה עופרי: הם יקבלו את זה בשבועיים הקרובים.

ליאורה עופרי: זה לא תלוי במשרד בלבד.

אלון זסק: אנחנו יכולים בתוך שבועיים להעביר את זה להתייעצויות המשרדים.

דוד אזולאי: בואו נקבע, שעד פתיחת מושב הקיץ זה יהיה פה.

ליאורה עופרי: בסדר.

שלי לב: היו לנו שתי תוספות מרכזיות לתוספות המבורכות שהמשרדים הביאות.

שלי לב: על אחת דיברנו: תקנה 4.

שלי לב: אנחנו עדיין סבורים שיש פה לקונה.

דוד אזולאי: היא כבר התייחסה לזה, וקיבלה תשובה.

שלי לב: הנושא השני הוא האפשרות להקדים חלק מהמט"שים שמתייחסים בחלק ד' לעמידה בתקנות ב-2013.

שלי לב: אנחנו היינו רוצים לבדוק האם אפשר להקדים את זה לשנת 2013 לפי שני פרמטרים: האחד, מט"ש שכבר מטהר היום ברמה שלישונית, והשני מט"ש שנמצא כבר עכשיו בהליכי שדרוג מתקדמים.

שלי לב: היינו רוצים לשמוע, האם יש אפשרות כן להקדים חלק מהמט"שים לשנת 2013.

שלי לב: הייתי שמחה גם, אם הייתם יכולים להתייחס בכמה משפטים לסוגית היישום של התקנות.

דני גרינוולד: אני נציג רשות המים.

דני גרינוולד: רציתי לומר, שהתיקונים מתואמים איתנו ואנחנו תומכים בהם.

דני גרינוולד: אנחנו רואים בהם נחוצים וראויים.

דוד אזולאי: תשובה קצרה.

שלום גולדברג: התאריך הוא תאריך יעד.

שלום גולדברג: כל אחד יכול לעבוד בתוך המסגרת הזו ולקדם את הפרויקטים שלו.

שלום גולדברג: אנחנו לא רוצים להגיע למצב בו אנחנו עכשיו פותחים את כל הנושא של חלוקת העומס התקציבי.

שלום גולדברג: משרד האוצר היה שותף להסכמות האלה.

שלום גולדברג: היינו שמחים אם זה היה קורה, אבל בשום אופן לא נהיה אלה שניזום את הפעילות הזו.

אבי אהרוני: השאלה היא האם זה וולונטרי או מחייב.

שלום גולדברג: מי שיעשה את זה לפני, יעשה את זה לפני ויהיה מחויב בכל התקנות.

שלי לב: אבל אז לא מוטלת עליו חובה.

אלון זסק: אתם צריכים לקחת בחשבון, שאנחנו נמצאים בסיפה של הסיפה.

אלון זסק: גמרנו את כל המט"שים הגדולים.

אלון זסק: אנחנו נמצאים בסגירת הפינות האחרונה מבחינת המט"שים.

אלון זסק: בסעיף הסל גמרנו גם את המט"שים הקטנים.

אלון זסק: אנחנו מדברים על הסוף של הסוף.

אלון זסק: צריכים לקחת בחשבון, שכל מט"ש כזה שצריך שדרוג עולה כסף, שחלקו הגדול מגיע מהמדינה.

אלון זסק: להזכירכם, קיצצנו את התשלומים מ-10 שנים ל-5 שנים.

אלון זסק: לבוא עכשיו ולהגיד: בוא נזנב בקטנים, זה לא רציני ולא מקצועי.

אלון זסק: חבל לעשות את זה.

דוד אזולאי: אני מעמיד להצבעה את התקנות.

דוד אזולאי: מי בעד התקנות עם התיקונים שנאמרו?

דוד אזולאי: ה צ ב ע ה בעד – 2.

דוד אזולאי: נגד – אין נמנעים – אין התקנות התקבלו התקנות התקבלו.

דוד אזולאי: תודה רבה, הישיבה נעולה.